Jens Henrik Thulesen Dahl (DD), 2023-12-01:
Tak for det, formand, og tak til Dansk Folkeparti for at tage den her væsentlige debat op, for vi har jo store udfordringer i vores sundhedsvæsen.
I Danmarksdemokraterne mener vi helt grundlæggende – det tror jeg såmænd alle herinde er enige om – at vi selvfølgelig skal hjælpe de borgere, der er i risiko for at blive syge på grund af overvægt, eller som døjer med svær overvægt.
De skal hjælpes hen mod et varigt vægttab.
Vi skal arbejde med ulighed i sundhed, hvor den tunge ende jo vender nedad.
Det ved vi alle sammen godt.
Vi skal ikke have et A- og B-hold.
Samtidig kan vi også lige nu se, at regionernes udgifter til medicin, der er målrettet mennesker med diabetes, er eksploderet.
Derfor er det også meget nødvendigt med en debat om, hvordan vi bruger midlerne i sundhedsvæsenet.
Vi havde i går i Sundhedsudvalget en eksperthøring om personaliseret medicin, som har potentiale til rigtig, rigtig mange gode ting, men som også har potentiale til at tømme alle de pengetræer, vi overhovedet kan finde.
Så vi er nødt til at lave nogle prioriteringer.
Lige nu kan vi jo se, at konsekvenserne af overforbruget af medicin i regionerne er, at Medicintilskudsnævnet anbefaler at fjerne det klausulerede tilskud til Ozempic.
Der kan man spørge, om det lige er vejen frem.
Er der så ikke nogle, der ikke får den medicin, som de burde have haft?
Vi ser lige nu nogle besparelser rundtomkring på sygehusene over hele landet, hvor man fyrer personale og diskuterer, om man skal lukke sygehuse, og det sker i en tid, hvor vi ser frem mod en diskussion til næste forår, går jeg ud fra, med ministeren, i forhold til hvordan hele vores sundhedsvæsen skal strikkes sammen.
Derfor er det rigtig, rigtig ærgerligt, hvis vi på grund af det her overforbrug må se, at man fyrer personale rundtomkring i landet.
Vi synes i Danmarksdemokraterne, at det er ganske fornuftigt, at man kigger ind i, om der er andre veje, før man bevilger den dyre medicin.
I forhold til de eksempler, vi hører om, med specielt nogle af de der netklinikker, der netop ikke har afsøgt alle mulige andre veje, før de giver den dyre medicin, er vi selvfølgelig nødt til at kigge på, om man skal sige, at man er nødt til først at forsøge at se, om der ikke er noget andet, der virker.
Det vil der være i rigtig mange tilfælde.
Der kan også være andre veje.
Der er nogle, der taler om psykologhjælp.
Der kan tales om, om der er andre veje til vægttab end lige den her medicin.
Hvis vi havde alle de penge, der var i verden, så kunne vi godt smide 23-27 mia. kr. efter det.
Selv om det somme tider lyder, som om statsministeren har pengetræer, så tror jeg ikke, de er så store, at vi kan bruge dem på det her.
Derfor må vi se frem mod at fortsætte den her debat, og vi må se ind i de muligheder, der er.
Ministeren var inde på, at der kan være aftaler med leverandørerne, hvor man deler en risiko.
Der skal være nogle klare retningslinjer, i forhold til hvornår det så er, det bliver udskrevet.
Men kernen må være, at vi skal hjælpe dem, der har mest behov for det, på den rigtige måde og ikke på den måde, som de måske har lyst til at blive hjulpet, men ad den vej, der hjælper dem bedst muligt.
Tak for ordet.